**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 01.02.2023, ora 08.00 – 02.02.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 02.02.2023, ora 07.00**

**RÂURI**

Debitele au fost relativ staționare, exceptând râurile din bazinele superioare ale Crasnei, Barcăului, Crișului Negru, Crișului Alb, Begăi, Bârzavei, Moraviței, Carașului și Nerei, unde au fost în creștere ca urmare a precipitațiilor lichide căzute în interval și cedării apei din stratul de zăpadă și râurile din bazinele hidrografice: Jiu, Vedea, Ialomița, bazinele inferioare ale Oltului și Argeșului, cursurile mijlocii și inferioare ale Someșului, Mureșului, cursurile inferioare ale Crișului Negru și Crișului Alb, unde au fost în scădere ușoară.

Mici creșteri de niveluri și debite ca urmare a precipitațiilor mixte căzute în interval și cedării apei din stratul de zăpadă s-au înregistrat și pe alte râuri mici din vestul țării.

Debitele se situează în general la valori în jurul și peste mediile multianuale lunare, exceptând râurile din bazinele hidrografice Barcău, Crișul Negru, Crișul Alb, Bega, Timiș, bazinul superior al Crasnei, bazinele inferioare ale Crișului Repede, Sucevei, Moldovei, Bistriței, Rm. Sărat, Trotușului, cursul superior al Siretului, cursul mijlociu și inferior al Prutului și râurile din Dobrogea, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Bârlad şi Jijia.

Formațiunile de gheață (gheață la mal, năboi, pod de gheață), existente pe râurile din Moldova și din nordul țării, s-au menținut fără modificări importante.

S-a intensificat curgerea de năboi (zăpadă înghețată în albie) pe unele râuri din vestul, nordul și centrul țării.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în relativ staționare, exceptând cursurile mijlocii și inferioare ale Jiului, Ialomiței, cursurile inferioare ale Someșului, Mureșului, Vedei, Argeșului și Ialomiței, unde vor fi în scădere.

Sunt posibile creșteri de niveluri și debite ca urmare a precipitațiilor mixte prevăzute și cedării apei din stratul de zăpadă pe unele râuri vestul țării.

Formațiunile de gheață (gheață la mal, năboi, pod de gheață), existente pe râurile din Moldova și din nordul țării se vor menține fără modificări importante.

Se va intensifica curgerea de năboi (zăpadă înghețată în albie) pe unele râuri din vestul, nordul și centrul țării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 01.01.2023 – 02.02.2023 a fost în scădere, având valoarea de 8200 m3/s, peste media multianuală a lunii februarie (5300 m3/s).

În aval de Porțile de Fier debitele au fost în scădere pe sectorul Gruia – Cernavodă și în creștere pe sectorul Hârșova – Tulcea.

Debitul la intrarea în țară (secțiunea Baziaș) va fi în scădere (7900 m3/s).

În aval de Porțile de Fier debitele vor fi în scădere.

**2.** **Situația meteorologică în intervalul 01.02.2023, ora 08.00 – 02.02.2023, ora 06.00**

**ÎN ŢARĂ**

Valorile termice, în creștere față de ziua precedentă în majoritatea zonelor, s-au situat în general peste cele normale pentru începutul lunii februarie îndeosebi în Moldova, Muntenia și Oltenia unde au fost abateri pozitive și de până la 6...7 grade. Cerul a fost mai mult noros în vestul, centrul, nordul țării și la munte și variabil în rest. Au fost precipitații sub formă de ninsoare la munte, predominant ninsoare în Transilvania și Maramureș și mixte în Banat, Crișana și izolat în Moldova. Cantitățile de apă au fost mai însemnate în vestul Carpaților Meridionali și în Munții Apuseni unde au depășit 15...20 l/mp. Vântul a suflat slab și moderat, cu intensificări la munte, îndeosebi la altitudini mari, cu rafale de peste 70...90 km/h, temporar viscolind sau spulberând ninsoarea, dar și în vestul, sud-vestul și centrul țării și pe arii mai restrânse în rest, cu viteze în general de 55...65 km/h. Este strat de zăpadă la munte, unde măsura *-în platformele stațiilor meteorologice*- până la 168 cm în Munții Făgăraș, local în Transilvania (până la 31 cm), în Muntenia și în Moldova (până la 21...23 cm), în Dobrogea și Maramureș (până la 6 cm) și pe suprafețe mici în Banat (până la 2 cm). Temperaturile maxime s-au încadrat între 0 grade la Întorsura Buzăului și 11 grade la Calafat. La ora 6, temperature aerului avea valori cuprinse între -8 grade la Tecuci și 4 grade la Mahmudia, Calafat, Banloc, Drobeta-Turnu Severin și Timișoara.

OBSERVAȚII: de ieri dimineață, de la ora 6, au fost în vigoare 3 avertizări *cod portocaliu* (câte una emisă de către SRPV Cluj, SRPV Timișoara și SRPV Craiova) și 2 atenționări *cod galben* pentru fenomene meteorologice periculoase imediate ( câte una emisă de către SRPV Cluj și SRPV Sibiu).

**LA BUCUREŞTI**

Valorile termice, în creștere față de ziua precedentă, s-au situat peste cele normale pentru începutul lunii februarie. Astfel, temperatura maximă a fost de 6 grade la Afumați și Băneasa și 7 grade la Filaret. Cerul a fost variabil, iar vântul a suflat slab și moderat. În platformele stațiilor meteorologice, stratul de zăpadă măsura 2...4 cm. La ora 6 se înregistrau 0 grade la Filaret și 1 grad la Afumați și Băneasa.

**3. Prognoza meteorologică în intervalul 02.02.2023, ora 08.00–03.02.2023, ora 08.00**

**ÎN ŢARĂ**

Valorile termice se vor situa peste mediile multianuale în cea mai mare parte a țării. Cerul va fi mai mult noros în regiunile intracarpatice și va avea înnorări temporare în restul teritoriului. În Maramureș și la munte va ninge, în Transilvania vor fi predominant ninsori, iar în Banat și Crișana și pe arii restrânse în celelalte regiuni vor fi precipitații mixte (averse de ploaie, lapoviță, măzăriche și trecător ninsoare). Izolat se va forma polei. În zona de munte ninsorile vor fi însemnate cantitativ (peste 15…20 l/mp), astfel că se va depune strat de zăpadă, local mai consistent, iar vântul va avea intensificări cu viteze mai mari la peste 1700 m, unde vor fi rafale de peste 80…90 km/h, va fi viscol și vizibilitatea scăzută. Intensificări ale vântului vor fi și în restul teritoriului, dar mai ales în Transilvania și Oltenia, unde pe parcursul zilei, local vor fi viteze de 55...65 km/h. Temperaturile maxime vor fi de la 0 grade în estul Transilvaniei, până la 8...10 grade în Oltenia și Muntenia, iar cele minime se vor situa în general între -5 și 0 grade. Pe arii restrânse se va semnala ceață.

**LA BUCUREŞTI**

Vremea se va încălzi ușor față de zilele anterioare, astfel că temperatura maximă va fi de 8...9 grade. Cerul va fi temporar noros, iar trecător, în special după-amiaza, vor fi condiții pentru precipitații slabe mixte. Vântul va sufla slab și moderat cu unele intensificări pe parcursul zilei când va atinge viteze de 45...50 km/h. Temperatura minimă va fi de - 4...-1 grad.

1. ***CALITATEA APELOR***

***Administrația Națională Apele Române*** revine cu informații suplimentare referitor la poluarea accidentală produsă în 31.01.2023, ora 18.00, pe râul Argeș, amonte de acumularea Prundu, în zona Podul Viilor-Parcul Lunca Argeșului, menționând următoarele:

* Pe cursul râului Argeș, amonte de lacul de acumulare Prundu, au fost sesizate irizații de produse petroliere, în aer resimțindu-se un miros puternic ;
* Împreună cu reprezentanții IJSU Argeș, Garda de Mediu, Secția 1 de Poliție și Poliția Locală a municipiului Pitești s-au desfășurat acțiuni ample de depistare a sursei de poluare ;
* A fost verificat tot cursul râului Argeș (malul drept) amonte de lacul de acumulare Prundu, fiind identificată o vale locală ce debușează în r. Argeș, în zona ACH (amonte de parcul Lunca Argeșului);
* Pe această vale locală au fost identificate la ora 21.00, mici resturi de reziduuri petroliere, atât pe cursul de râu cât și pe malurile acestuia, posibila cauză fiind deversarea ilegală a unor cantități de uleiuri sau produse petroliere ;
* Cantitatea estimativă de reziduuri petroliere descărcată ilegal este estimată la 200 – 300 litri, irizațiile întinzându-se pe câteva sute de metri (atât pe valea locală cât și pe cursul r. Argeș);
* ABA Argeș Vedea a prelevat mai multe probe de apă din următoarele secțiuni, în urma analizelor de laborator urmând a se stabili natura exactă a substanței poluante ;
  + **31.01.2023**
    - Canal pluvial Valea Trivale (amonte debușare r. Argeș) – Parc Lunca Argeșului
    - R. Argeș – podul Viilor
    - R. Argeș – lac de acumulare Prundu
    - R. Argeș – aval lac de acumulare Golești
  + **01.02.2023**
    - Vale locală - punctul de descărcare ilegal
    - R. Argeș – lac de acumulare Prundu
    - R. Argeș – aval lac de acumulare Golești

În seara zilei de 31.01.2023, la fața locului au fost prezente și echipele IJSU Argeș, reprezentanții Gărzii de Mediu Argeș, polițiștii din cadrul Secției 1 Poliție Pitești, grupa operativă și polițiștii din cadrul Serviciului Arme, Explozivi și Substanțe Periculoase, în vederea efectuării cercetării și stabilirea tuturor împrejurărilor în care s-a produs evenimentul.

În dimineața zilei de **01.02.2023**, a fost identificat proprietarul unui auto TIR care a deversat resturi de ulei vechi, folosit, în albia și pe malurile văii locale, aceasta fiind cauza poluării accidentale produse. Reprezentantii IBA ABA Argeș Vedea au întocmit procesul verbal de constatare și sancționare a incidentului.

ABA Argeș Vedea, prin SGA Argeș – FIR, desfășoară la ora actuală acțiuni de ecologizare a văii locale pe care s-a produs poluarea accidentală și a malurilor acesteia, în vederea evitării unei noi poluări accidentale urmare a unor precipitații prognozate. În zonă se acționează cu materiale de tip spill-sorb, lavete, perne și baraje absorbante pentru absorbția irizațiilor rămase și colectarea ulterioară a materialelor.

Reprezentanții ABA Argeș Vedea împreună cu cei ai IJSU Argeș au efectuat o inspecție a luciului de apă al acumulării Golești, nefiind identificate irizații sau pete de produse petroliere, acestea râmând local pe vegetația din zona lacului de acumulare Prundu.

În funcție de evoluția fenomenului, vom reveni cu o nouă informare.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.

1. ***CALITATEA MEDIULUI***
2. **În domeniul aerului**

**MASS MEDIA** informează că, in sera zilei de 01.02.2023, pe autostrada A3, la kilometrul 53, a izbucnit un incendiu la un autotren încărcat cu 24 tone de uree granulată (concentraţie de 46,5 % azot). Incendiul s-a manifestat cu degajări mai de fum în atmosferă. Traficul pe A3 a fost complet blocat. Incendiul a fost stins de către echipajele ISU ale Județului Prahova după scurt timp. Nu s-au raportat victime.

***Agenţia Naţională pentru Protecţia Mediului*** informează că, din rezultatele analizelor efectuate pentru data de 31.01.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: B-27 și B-9**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului și vegetației**

***Agenția pentru Protecția Mediului Argeș*** informează despre producerea, în data de 01.02.2023, ora 09.00 unei poluări accidentale cu 100 l apă de zăcământ si 40 l țiței din cauza coroziunii unei conducte de transport aparținând SC OMV Petrom SA, Sector Poiana Lacului, județul Argeș. A fost afectata o suprafață de 40 mp teren proprietate publică. Măsuri întreprinse: oprirea pompării, izolarea conductei, remedierea avariei si ecologizarea zonei.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

Direcția Comunicare